S-1800/2005

Mál þetta sem dómtekið var 6. apríl sl. er höfðað samkvæmt ákæru útgefinni af lögreglustjóranum í Reykjavík 8. nóvember 2005 á hendur V-kk-þgf E-kk-þgf I-kk-þgf, kt. ..., Borgargerði 14, Stöðvarfirði, fyrir eftirtalin brot framin í Reykjavík á árinu 2004, nema annað sé tekið fram:

I

Hylmingu:

1. Í ágúst 2004 fyrir utan Bónusvideó í Grímsbæ, Efstalandi 26, keypt golfkerru ásamt golfsetti að verðmæti kr. 230.000 af ótilgreindum manni á kr. 2.500 þrátt fyrir að vera ljóst að um þýfi var að ræða, en hlutunum hafði verið stolið úr bílskúr við Geitland 8 fimmtudaginn 12. ágúst 2004.

2. Á sama tíma að Laugarnesvegi 37 tekið við tveimur haglabyssum, riffli, skotfærum og tveimur skotbeltum, samtals að verðmæti um kr. 100.490, úr höndum ótilgreindra manna, þrátt fyrir að ákærða hafi verið ljóst að um þýfi var að ræða, en mununum hafði verið stolið úr íbúðarhúsnæði að Ásbúð 17 í Garðabæ 2. ágúst 2004.

Eru brot þessi talin varða við 1. mgr. 254. gr. almennra hegningarlaga nr. 19/1940.

II

Fíkniefnalagabrot, með því að hafa aðfaranótt þriðjudagsins 17. ágúst 2004 að Laugarnesvegi 37 haft í vörslum sínum 2,04 g af amfetamíni sem lögregla fann við leit.

Er þetta talið varða við 2. gr., sbr. 5. gr., laga um ávana- og fíkniefni nr. 65/1974, sbr. lög nr. 13/1985 og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

III

Vopnalagabrot, með því að hafa á sama stað og sama tíma og greinir í II. kafla, átt og haft í vörslum sínum fjaðrahníf og kasthníf, sem lögreglan fann við leit.

Er þetta talið varða við b- og e- liði 2. mgr. 30. gr., sbr. 1. mgr. 36. gr., vopnalaga nr. 16/1998.

Þess er krafist að ákærði verði dæmdur til refsingar og jafnframt að gerð verði upptæk 2,04 g af amfetamíni, sem hald var lagt á, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Enn fremur er þess krafist að framangreind vopn sem hald var lagt á, verði gerð upptæk samkvæmt 1. mgr. 37. gr. laga nr. 16/1998.

Upphaflega sagði í inngangi ákæru að brotin hefðu verið framin á árinu 2005, en þetta var leiðrétt við aðalmeðferð málsins. Voru brotin framin á árinu 2004.

Verjandi ákærða krefst þess að ákærði verði sýknaður af kröfum ákæruvaldsins vegna 1. töluliðs I. kafla ákæru en honum verði að öðru leyti ekki gerð frekari refsing. Þá krefst hann málsvarnarlauna að mati dómsins.

Ákærði sótti þing og játaði sök samkvæmt tölulið I.2, II og III, en neitaði sök samkvæmt tölulið I.1 í ákæru. Ákærði samþykkti upptökukröfu.

Ákæruliður I.1.

Fimmtudaginn 12. ágúst 2004 kom P-kk-nf B-kk-nf til lögreglunnar í Reykjavík og tilkynnti að stolið hefði verið golfbúnaði og fötum, samtals að verðmæti 230.000 krónur, úr bílskúr hans að Geitlandi 8.

Skömmu eftir miðnætti aðfaranótt 17. ágúst 2004 bárust lögreglu upplýsingar um að ákærði hefði afsagaða haglabyssu og fíkniefni í íbúð að Laugarnesvegi 37. Lögregla fór inn í íbúðina þá um nóttina. Ákærði var staddur í íbúðinni og meint fíkniefni á stofuborði. Var ákærði handtekinn og leitað í íbúðinni. Í geymslu fannst golfsett og golfkerra.

Lögregla tók skýrslu af ákærða, sem sagðist hafa keypt golfkerru með golfsetti fyrir 2.500 krónur fyrir utan Bónusvideó á Bústaðavegi viku fyrr. Hefði maður að nafni S-kk-nf hringt í ákærða og boðið honum golfbúnaðinn til sölu og ákærða þótt óvitlaust að kaupa hann fyrst hann var svona ódýr. Ákærði kvað S-kk-þf hvorki hafa talað um hvernig hann hefði fengið settið í hendurnar né hefði hann sjálfur velt því fyrir sér hvort um stolinn varning væri að ræða. Lögregla tjáði ákærða að þessu hefði verið stolið frá Geitlandi 8 og kvað ákærði það geta passað þar sem Geitland væri þarna rétt fyrir neðan. Kvaðst hann ekki hafa fengið annað en golfsettið úr þessu innbroti.

Ákærði kom ekki fyrir dóm við aðalmeðferð málsins og afstaða hans kemur eingöngu fram í fyrrgreindri lögregluskýrslu. Vitni voru ekki leidd um meint brot en dómur skal að jafnaði reistur á sönnunargögnum sem færð eru fram við meðferð máls fyrir dómi. Þykir því ekki vera nægilega sannað, gegn neitun ákærða, að hann hafi gerst sekur um hylmingu með því að kaupa golfkerru ásamt golfsetti í ágúst 2004, svo sem lýst er í ákæru. Skal ákærði því vera sýkn af ákæru um hylmingu samkvæmt þessum ákærulið.

Ákæruliðir I.2, II, og III.

Ákærði hefur skýlaust játað brot sín samkvæmt þessum ákæruliðum. Sannað er með játningu ákærða og öðrum gögnum málsins að hann hafi gerst sekur um brot þau sem honum eru gefin að sök í fyrrgreindum ákæruliðum og eru þau réttilega færð til refsiákvæða í ákærunni.

Samkvæmt fyrirliggjandi sakavottorði gekkst ákærði undir 23.000 króna sekt og sviptingu ökuréttar í fjóra mánuði 8. nóvember 2001 vegna umferðarlagabrots. Þá var hann dæmdur til að greiða 200.000 króna sekt fyrir fíkniefnalagabrot 25. maí 2004 og dæmdur í sex mánaða fangelsi, skilorðsbundið í þrjú ár, 22. apríl 2005 fyrir brot gegn umferðarlögum, fíkniefnalöggjöf, vopnalögum og fyrir hylmingu af gáleysi. Loks var ákærði dæmdur til að greiða 45.000 króna sekt fyrir fíkniefnabrot 28. mars 2006 án þess að það brot sé tilgreint á sakavottorði. Brot þau sem ákærði hefur verið sakfelldur fyrir í máli þessu eru framin fyrir uppkvaðningu síðastgreindra tveggja dóma og verður refsing ákærða því ákveðin sem hegningarauki við þá með vísan til 78. gr. almennra hegningarlaga. Er það mat dómsins að brot þau sem ákærði hefur nú verið sakfelldur fyrir hefðu ekki orðið til þyngingar þeirri refsingu er ákærði hlaut með greindum dómum hefðu þau þá verið dæmd með. Ákærða verður því ekki gerð sérstök refsing í máli þessu.

Upptæk eru gerð 2,04 g af amfetamíni, fjaðrahnífur og kasthnífur sem lögregla lagði hald á við rannsókn málsins.

Ákærði greiði 128.844 krónur í sakarkostnað, þar með taldar 90.000 krónur að meðtöldum virðisaukaskatti í málsvarnarlaun til skipaðs verjanda síns, H-kk-ef I-kk-ef hæstaréttarlögmanns.

Af hálfu ákæruvaldsins var málið flutt af H-kvk-þgf M-kvk-þgf S-kvk-þgf fulltrúa lögreglustjórans í Reykjavík.

D ó m s o r ð :

Ákærða, V-kk-þgf E-kk-þgf I-kk-þgf, er ekki gerð refsing í máli þessu.

Upptæk eru gerð 2,04 g af amfetamíni, fjaðrahnífur og kasthnífur sem lögregla lagði hald á við rannsókn málsins.

Ákærði greiði 128.844 krónur í sakarkostnað, þar með taldar 90.000 krónur að meðtöldum virðisaukaskatti í málsvarnarlaun til skipaðs verjanda síns, H-kk-ef I-kk-ef hæstaréttarlögmanns.

Á-kk-nf M-kk-nf